**Ministru kabineta noteikumu projekta „Grozījumi Ministru kabineta 2015. gada 30. jūnija noteikumos Nr. 346 „Tiesu administrācijas maksas pakalpojumu cenrādis”” sākotnējās ietekmes novērtējuma ziņojums (anotācija)**

|  |  |  |  |
| --- | --- | --- | --- |
| **I. Tiesību akta projekta izstrādes nepieciešamība** | | | |
| **1.** | | **Pamatojums** | Ministru kabineta noteikumu projekts izstrādāts, izpildot Ministru kabineta sēdē Tieslietu ministrijai doto uzdevumu līdz 2016. gada 1. septembrim izstrādāt un noteiktā kārtībā iesniegt Ministru kabinetā grozījumus Ministru kabineta 2015. gada 30. jūnija noteikumos Nr. 346 „Tiesu administrācijas maksas pakalpojumu cenrādis” (turpmāk – Noteikumi Nr. 346), nosakot konkrētus gadījumus, kuros sakarā ar sprieduma izpildes vai maksātnespējas procesa ietvaros rīkotas elektroniskas izsoles atcelšanu izsoles dalībniekiem tiek atgriezta maksa par dalību izsolē (Ministru kabineta 2016. gada 17. maija sēdes prot. Nr. 23 19.§ 2. punkts). |
| **2.** | | **Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība** | Ar 2015. gada 18. jūnija likumu „Grozījumi Civilprocesa likumā” spriedumu izpildes procesā (no 2015. gada 1. jūlija) un maksātnespējas procesā (no 2016. gada 1. janvāra) veikta pāreja no nekustamā īpašuma izsoļu organizēšanas klātienē uz izsoli elektroniskā vidē. Ar Ministru kabineta 2015. gada 16. jūnija noteikumiem Nr. 318 „Elektronisko izsoļu vietnes noteikumi” noteikta kārtība, kādā veic darbības elektronisko izsoļu vietnē, savukārt attiecīgi ar Noteikumiem Nr. 346 ieviesta virkne jaunu ar Izpildu lietu reģistra un tā ietvaros izveidotās elektronisko izsoļu vietnes lietošanu saistīti pakalpojumi un noteikta maksa par šo pakalpojumu izmantošanu.  Noteikumi Nr. 346 neparedz personu veikto maksājumu, kas saistīti ar elektronisko izsoļu vietnes lietošanu saistīto pakalpojumu izmantošanu, atmaksu.  Ņemot vērā mērķi, ar kādu personas veic Ministru kabineta 2015. gada 30. jūnija noteikumos Nr. 346 „Tiesu administrācijas maksas pakalpojumu cenrādis” noteikto maksu par dalību izsolē, proti, izmantot konkrētu Tiesu administrācijas piedāvātu pakalpojumu, pakalpojuma nenodrošināšanas gadījumā personai veiktā maksa atmaksājama. Ar noteikumu projektu tiek noteikti gadījumi, kad reģistrētam elektronisko izsoļu vietnes lietotājam tās veiktā maksa par dalību konkrētā izsolē, kā arī maksa par papildus pakalpojuma – elektronisko izsoļu vietnes automātiskais izsoles soli – tiek atmaksāta.  1) Ja izsole, kas organizēta elektronisko izsoļu vietnē, saskaņā ar Civilprocesa likumā noteikto atzīta par nenotikušu sakarā ar elektronisko izsoļu vietnes drošības pārvaldnieka sniegtu paziņojumu par būtiskiem tehniskiem traucējumiem, kas var ietekmēt izsoles rezultātu. Minētais pamatojams ar Civilprocesa likuma 614. panta pirmās daļas 4. punktā un panta ceturtajā daļā noteikto. Ja izsoles norises laikā, izņemot likuma [608. panta](http://likumi.lv/doc.php?id=50500#p608) ceturtajā daļā minēto gadījumu, vai 24 stundu laikā pēc izsoles noslēguma saņemts elektronisko izsoļu vietnes drošības pārvaldnieka paziņojums par būtiskiem tehniskiem traucējumiem, kas var ietekmēt izsoles rezultātu, zvērināts tiesu izpildītājs un maksātnespējas procesa administrators izsoli pārtrauc, ja tā vēl nav noslēgusies, un atzīst to par nenotikušu.  2) Ja izsole, kas organizēta elektronisko izsoļu vietnē, pārtraukta sakarā ar zvērināta tiesu izpildītāja vai maksātnespējas procesa administratora pieļautu kļūdu izsoles sludinājuma tekstā vai izsoles uzstādījumos elektronisko izsoļu vietnē. Ministru kabineta 2015. gada 16. jūnija noteikumu Nr. 318 “Elektronisko izsoļu vietnes noteikumi” (turpmāk – Noteikumi Nr. 318) 27. punktā ietverta prasība pēc sludinājuma nosūtīšanas publicēšanai oficiālajā izdevumā “Latvijas Vēstnesis” saglabāt tā saturu elektronisko izsoļu vietnē nemainīgu. Lai gan elektronisko izsoļu vietnē tiek izvietots nekustamā īpašuma izsoles sludinājuma teksts, Civilprocesa likums nosaka obligātu prasību nodrošināt nekustamā īpašuma izsoļu paziņojumu publicēšanu oficiālajā izdevumā „Latvijas Vēstnesis”, lai nodrošinātu minēto paziņojumu saistošo statusu, kas tiek piešķirts oficiālajām publikācijām saskaņā ar Oficiālo publikāciju un tiesiskās informācijas likuma 2. pantu, proti, oficiālais izdevums „Latvijas Vēstnesis” ir Latvijas Republikas oficiālais izdevums, un tajā publicētā informācija ir oficiāla publikācija. Ņemot vērā minēto, elektronisko izsoļu vietnē ievietotā sludinājuma teksts nedrīkst atšķirties no oficiālajā izdevumā „Latvijas Vēstnesis” publicētā. Ja zvērināts tiesu izpildītājs vai maksātnespējas procesa administrators, sagatavojot nekustamā īpašuma sludinājuma tekstu vai izsoles uzstādījumos elektronisko izsoļu vietnē pieļāvis kļūdu, kuras rezultātā oficiālajā izdevumā „Latvijas Vēstnesis” publicētā sludinājuma teksts ir saturiski kļūdains, sludinājuma teksts sagatavojams un no jauna nosūtāms publicēšanai. Attiecīgi jau uzsākta izsole ir pārtraucama un izsludināma tā paša nekustamā īpašuma atkārtota izsole.  3) Ja elektronisko izsoļu vietnes lietotājs nav apstiprināts dalībai konkrētā izsolē. Saskaņā ar Civilprocesa likuma 607. panta pirmo daļu, kā arī Noteikumu Nr. 318 28. punktu reģistrēts lietotājs, kurš vēlas piedalīties izsludinātā izsolē, elektronisko izsoļu vietnē nosūta zvērinātam tiesu izpildītājam vai maksātnespējas procesa administratoram lūgumu par autorizēšanu dalībai konkrētā izsolē un zvērināta tiesu izpildītāja depozīta kontā vai maksātnespējas procesa administratora norādītajā norēķinu kontā iemaksā izsoles nodrošinājuma summu likumā noteiktajā apmērā, maksu par dalību maksātnespējas procesa administratora rīkotā izsolē, ja atbilstoši maksātnespējas jomu regulējošajiem normatīvajiem aktiem administrators tādu noteicis, kā arī sedz maksu par dalību izsolē vietnes administratoram normatīvajos aktos noteiktajā apmērā. Vienlaikus Civilprocesa likuma 607. panta trešā daļa nosaka personu loku, kurām nav tiesības piedalīties izsolē, proti, izsolē nav tiesību piedalīties parādniekam, viņa aizbildnim vai aizgādnim, personai, kas veikusi konkrētā nekustamā īpašuma novērtēšanu, kā arī tiesu izpildītājam vai maksātnespējas procesa administratoram, kas rīko izsoli. Turklāt saskaņā ar minētā panta pirmo daļu personai nav tiesību piedalīties izsolē, ja nodrošinājums vai autorizācijas lūgums saņemts vēlāk nekā divdesmitajā dienā no nekustamā īpašuma izsoles sludinājumā norādītā izsoles sākuma datuma. Līdz ar to praksē iespējami gadījumi, kad persona ir veikusi Noteikumos Nr. 346 noteikto maksu par dalību konkrētā izsolē, bet netiek autorizēta dalībai izsolē, jo nokavējusi likumā noteikto termiņu kādā iespējams pieteikties izsolei vai arī zvērināts tiesu izpildītājs vai maksātnespējas administrators konstatējis, ka tā atbilst kādam no Civilprocesa likuma 607. panta trešajā daļā noteiktajiem subjektiem.  Praksē konstatējami arī gadījumi, kad izsole pārtraucama sakarā ar apstākli, ka parādnieks Civilprocesa likumā noteiktajā termiņā ir pilnībā nomaksājis parādu, kura piedziņai izsole izsludināta (Civilprocesa likuma 600. panta sestā daļa), vai arī piedzinējs atbilstoši tam Civilprocesa likumā paredzētajām tiesībām ir izteicis lūgumu pārtraukt konkrētā piespiedu izpildes līdzekļa piemērošanu (Civilprocesa likuma 559. panta pirmā daļa) vai arī izsniegt tam atpakaļ izpildu dokumentu (Civilprocesa likuma 565. panta pirmās daļas 1. punkts). Noteikumu projekts šādos gadījumos neparedz izsoles dalībnieka veiktās maksas par ar elektronisko izsoļu vietnes saistīto pakalpojumu izmantošanu atmaksu.  Minētais pamatojams ar nepieciešamību nošķirt īpašuma labprātīgu pārdošanu no īpašuma pārdošanas piespiedu kārtā. Īpašuma pārdošana izpildu lietas ietvaros tiek organizēta atbilstoši specifiskiem Civilprocesa likumā paredzētiem noteikumiem, kuru ietvaros attiecībā uz piedzinēju un parādnieku cita starp paredzētas īpašas tiesības, kas pamatojamas ar izpildu lietu dalībnieku tiesību apjoma līdzsvarošanu ar izpildes procesa interesēm. Ikvienai personai, kura plāno piedalīties izpildes procesa ietvaros zvērināta tiesu izpildītāja organizētā nekustamā īpašuma izsolē, jārēķinās ar minētajiem apstākļiem un attiecīgi, izsverot visus iespējamos riskus, jāizvērtē sava dalība izsolē.  Vienlaikus noteikumu projekts nosaka kārtību, kādā personai ir iespēja saņemt veiktās maksas atmaksu. Elektronisko izsoļu vietnes lietotājam Tiesu administrācijā jāiesniedz iesniegums par naudas līdzekļu atmaksu, kurā norādīti dati par personu, bankas rekvizīti un konta numurs.  Saņemot šādu lūgumu, Tiesu administrācija ne vēlāk kā 30 kalendāra dienu laikā no iesnieguma saņemšanas dienas jāizskata lūgums un jāatmaksā lietotājam attiecīgo naudas summu, veicot pārskaitījumu ar kredītiestādes starpniecību, ja apstiprinājies kāds no noteikumu projektā noteiktajiem pamatiem atmaksas veikšanai.  Vienlaikus ar noteikumu projektu paredzēts, ka Tiesu administrācija nepiemēro maksu par katras izsoles organizēšanu elektronisko izsoļu vietnē zvērinātiem tiesu izpildītājiem un maksātnespējas procesa administratoriem, ja izsole, kas organizēta elektronisko izsoļu vietnē, saskaņā ar Civilprocesa likumā noteikto atzīta par nenotikušu sakarā ar elektronisko izsoļu vietnes drošības pārvaldnieka sniegtu paziņojumu par būtiskiem tehniskiem traucējumiem, kas var ietekmēt izsoles rezultātu. Tādējādi netiek piemērota maksa par pakalpojumu, kas nav nodrošināts, no zvērināta tiesu izpildītāja vai maksātnespējas procesa administratora neatkarīgu iemeslu dēļ. |
| **3.** | | **Projekta izstrādē iesaistītās institūcijas** | Noteikumu projekts izstrādāts sadarbībā ar Tiesu administrāciju. |
| **4.** | | **Cita informācija** | Nav. |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | |
| **1.** | **Sabiedrības mērķgrupas, kuras tiesiskais regulējums ietekmē vai varētu ietekmēt** | | Sabiedrības mērķgrupas kopējo skaitlisko apmēru noteikt nav iespējams.  Sabiedrības mērķgrupa, kuras intereses ietekmē šis noteikumu projekts, ir personas, kuras ir iesaistītas spriedumu izpildes un maksātnespējas procesā (piedzinēji un parādnieki) kā nekustamā īpašuma izsoļu dalībnieki.  Ikvienai fiziskai personai, kurai piemīt tiesībspēja un rīcībspēja darījumu ar nekustamiem īpašumiem veikšanai, ir tiesības pieteikties zvērinātu tiesu izpildītāju un maksātnespējas procesa administratoru rīkotās izsolēs un piedalīties solīšanā (pēc provizoriskajiem Centrālās statistikas pārvaldes datiem Latvijā 2016. gada maijā bija 1 962,7 tūkstoši iedzīvotāju). Vienlaikus tiesības piedalīties zvērinātu tiesu izpildītāju un maksātnespējas procesa administratoru rīkotās nekustamā īpašuma izsolēs ir juridiskām personām. Atbilstoši Uzņēmumu reģistra apkopotajiem statistikas datiem 2016. gada maijā beigās kā aktīvi reģistrēti 136 560 komersanti un to filiāles.  Noteikumu projekts attiecas uz zvērinātiem tiesu izpildītājiem un administratoriem. Atbilstoši Ministru kabineta 2010. gada 19. janvāra noteikumiem Nr. 66 „Noteikumi par zvērinātu tiesu izpildītāju skaitu, viņu amata vietām, iecirkņiem un to robežām” maksimālais zvērinātu tiesu izpildītāju skaits ir 116. Saskaņā ar Maksātnespējas reģistra datiem 2015. gada jūnija sākumā ir ierakstīti 324 administratori.  Vienlaikus noteikumu projekts attiecas uz elektronisko izsoļu vietnes pārzini – Tiesu administrāciju, tās vadītāju vai pilnvarotajām personām, amatpersonām. |
| **2.** | **Tiesiskā regulējuma ietekme uz tautsaimniecību un administratīvo slogu** | | Administratīvais slogs palielinās Tiesu administrācijai, kurai saskaņā ar noteikumu projektā ietverto tiesisko regulējumu būs pienākums izvērtēt elektronisko izsoļu vietnes lietotāju iesniegumus par naudas līdzekļu atmaksu un, konstatējot noteikumu projektā noteiktos apstākļus, veikt līdzekļu atmaksu.  Noteikumu projekts paredz tiesības elektronisko izsoļu vietnes lietotājam vērsties Tiesu administrācijā ar rakstveida iesniegumu par naudas līdzekļu atmaksu. |
| **3.** | **Administratīvo izmaksu monetārs novērtējums** | | Tiesu administrācija nodrošinās elektronisko izsoļu vietnes lietotāju iesniegumu par līdzekļu atmaksu izskatīšanu un nodrošinās naudas līdzekļu atmaksu. Nav iespējams prognozēt gadījumu skaitu. Pieņemot, ka iesniegumā minētās informācijas pārbaude, atbildes sagatavošana un nepieciešamo darbību veikšana naudas līdzekļu pārskaitījuma nodrošināšanai prasīs vidēji trīs stundas laika, un, ņemot vērā, ka minimālā stundas tarifa likme, strādājot normālu darba laiku, 2016. gadā ir vidēji 2,12 EUR, tad administrācijas administratīvās izmaksas pieaugs vismaz par 6,36 EUR katra iesnieguma izskatīšanai.  Atbilstoši noteikumu projektā paredzētajam personai, kura noteikumu projektā noteiktajos gadījumos vēlēsies saņemt atpakaļ tās veikto maksu par dalību konkrētā izsolē vai par papildus pakalpojuma – elektronisko izsoļu vietnes automātiskais izsoles soli – izmatošanu, būs tiesības vērsties Tiesu administrācijā ar attiecīga satura rakstveida iesniegumu.  Administratīvās izmaksas, kas saistītas ar iesnieguma par naudas līdzekļu atmaksu iesniegšanu, elektronisko izsoļu vietnes reģistrētam lietotājam ir mazākas par 200 EUR. Lai saņemtu minēto summu atmaksu, personai ar iesniegumu jāvēršas Tiesu administrācijā, izvēlētos pēc saviem ieskatiem piemērotāko un ērtāko veidu: iesniegumu iesniedzot Tiesu administrācijā personīgi, nosūtot to pa pastu vai nosūtot to pa elektronisko pastu, ja iesniegums tiek parakstīts ar drošu elektronisko parakstu. |
| **4.** | **Cita informācija** | | Nav. |

|  |  |  |  |  |  |
| --- | --- | --- | --- | --- | --- |
| **VI. Sabiedrības līdzdalība un komunikācijas aktivitātes** | | | | | |
| 1. | | **Plānotās sabiedrības līdzdalības un komunikācijas aktivitātes saistībā ar projektu** | | Nav. | |
| 2. | | **Sabiedrības līdzdalība projekta izstrādē** | | Lai informētu sabiedrību par noteikumu projektu un dotu iespēju izteikt viedokli, noteikumu projekts saskaņā ar Ministru kabineta 2009.gada 25.augusta noteikumiem Nr.970 „Sabiedrības līdzdalības kārtība attīstības plānošanas procesā” ievietots Tieslietu ministrijas mājaslapā. | |
| 3. | | **Sabiedrības līdzdalības rezultāti** | | Organizētās sabiedrības informēšanas ietvaros viedokļi par noteikumu projektu nav saņemti. | |
| 4. | | **Cita informācija** | | Nav. | |
| **VII. Tiesību akta projekta izpildes nodrošināšana un tās ietekme uz institūcijām** | | | | | |
| **1.** | | **Projekta izpildē iesaistītās institūcijas** | | Noteikumu projekta izpildi nodrošina Tiesu administrācija. | |
| **2.** | | **Projekta izpildes ietekme uz pārvaldes funkcijām un institucionālo struktūru.**  **Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem** | | Noteikumu projekts neparedz jaunu institūciju izveidi vai esošo institūciju likvidāciju vai reorganizāciju. Noteikumu projektā paredzēto Tiesu administrācija īsteno esošo funkciju ietvaros. | |
| **3.** | | **Cita informācija** | | Nav. | |

Anotācijas III, IV, un V sadaļa – noteikumu projekts šīs jomas neskar.

Tieslietu ministrs Dzintars Rasnačs

Iesniedzējs:

Tieslietu ministrijas

valsts sekretārs Raivis Kronbergs

02.06.2016. 15:57

1799

E.Timpare

67036829, [evija.timpare@tm.gov.lv](mailto:evija.timpare@tm.gov.lv)